ΓΡΑΠΤΗ ΕΡΩΤΗΣΗ E-0799/01

υποβολή: Ioannis Marnos (PPE-DE) προς την Επιτροπή

(19 Μαρτίου 2001)

Θέμα: Επιτυχής πρόγνωση σεισμού

Η Ευρωπαϊκή Επιτροπή στις 24.6.1999 δια του Διαδικτύου ανακοίνωσε ότι το χρηματοδοτούμενο από την Ευρωπαϊκή Ένωση Prenlab, που αναπτύχθηκε από το Πανεπιστήμιο του Εδιμβούργου, προέβη σε επιτυχή πρόγνωση σεισμού εντάσεως 5 Ρίχτερ στην Ισλανδία. Το Prenlab ειδοποίησε στις 27 και στις 29 Οκτωβρίου

1998 τις αρχές της Ισλανδίας ότι επέκειτο σεισμός στη χώρα αυτή, ενώ στις 10 Νοεμβρίου - μια νέα ειδοποίησή του - προσδιόρισε ακριβώς και το μέγεθός του. Τρεις μέρες αργότερα σημειώθηκε ο σεισμός σε απόσταση μόλις 2 χιλιομέτρων από το σημείο που ήταν εγκατεστημένος ο σταθμός ο οποίος και ανίχνευσε τον εν λόγω σεισμό.

Θα μπορούσε να με πληροφορήσει η Επιτροπή ανπήρξε η κατάλληλη εκμετάλλευση από την Ένωση της τεχνογνωσίας του Prenlab ώστε στο μέλλον να σώζονται ανθρώπινες ζωές και περιουσίες; Προέβη το Prenlab σε νέες προβλέψεις έκτοτε; Συνεχίσθηκε από το 1998 και μετά η οικονομική του ενίσχυση από την Ε.Ε. και ποια ήταν αυτή συνολικά; Ζήτησαν οι αρχές οποιουδήποτε κράτους-μέλους της Ένωσης να χρησιμοποιήσουν την τεχνογνωσία και τα συμπεράσματα των ερευνών του Prenlab; Υπήρξαν διεθνώς άλα ερευνητικά κέντρα που προέβησαν σε επιτυχή πρόγνωση σεισμού από το 1998 και μέχρι σήμερα;

Απάντηση του κ. Busquin εξ ονόματος της Επιτροπής

(21 Ιουνίου 2001)

Το Prenlab (Έρευνα για την Πρόγνωση των Σεισμών σε Φυσικό Εργαστήριο) ήταν ένα Πρόγραμμα Έρευνας για τη Σεισμική Επικινδυνότητα που χρηματοδοτήθηκε από το τέταρτο πρόγραμμα πλαίσιο (1994-1998), με συμμετοχή της Κοινότητας ύψους 790 000. Η Ευρωπαϊκή Επιτροπή συνέχισε τη χρηματοδότηση της έρευνας με άλλο ένα σχέδιο (Prenlab-2) και κοινοτική συμμετοχή ύψους 1 162 000, πιο πρόσφατα δε το SM-Site (Ανάπτυξη Κέντρων και Υποδομών Παρακολούθησης των Εντάσεων για τη Πρόγνωση των Σεισμών), ως σχέδιο δημιουργίαςποδομών δυνάμει του πέμπτου προγράμματος πλαισίου (1998-2002), με κοινοτική συμμετοχή ύψους 1 300 000. Οι επιστημονικές ομάδες που συμμετέχουν στο Prenlab παρουσίασαν τα αποτελέσματά τους σε ευρωπαίους και ιάπωνες επιστήμονες του κλάδου κατά τη διάρκεια συναντήσεων πρακτικής εργασίας (workshops) Κοινότητας-Ιαπωνίας για τους σεισμικούς κινδύνους που πραγματοποιήθηκαν στο Reykjavik, της Ισλανδίας, τον Ιούνιο 1999 και στο Κυότο της Ιαπωνίας, το Μάρτιο 2000.

Μετά από το σεισμό του Νοεμβρίου 1998, το Prenlab δεν προέβη σε άλλη επίσημη πρόγνωση. Η Κοινότητα συνεχίζει να ενισχύει την έρευνα και την ανάπτυξη που εκτελούνται από την εν λόγω ομάδα μέσω του σχεδίου δημιουργίαςποδομών SM-Site, με σκοπό να αποκομίσει θετικά αποτελέσματα στο μέλλον. Η τελική έκθεση του σχεδίου αυτού, στην οποία παρουσιάζονται τα τελικά επιστημονικά αποτελέσματα που επιτεύχθηκαν, διαβιβάστηκε στην Επιτροπή μόνο στις αρχές του 2001 και μέχρι τώρα δεν έχει διατυπωθεί κάποιο συγκεκριμένο αίτημα από κράτη μέλη να αξιοποιήσουν την εμπειρία και τα ερευνητικά αποτελέσματα του Prenlab. Ένα από τα σημαντικότερα αποτελέσματα που προέκυψαν είναι οι νέες μέθοδοι παρακολούθησης των διεργασιών του γήινου φλοιού που οδηγούν σε μεγάλους σεισμούς. Παρά τα ελπιδοφόρα αυτά αποτελέσματα, η επιστημονική κοινότητα εξακολουθεί να προβληματίζεται σχετικά με την εγκυρότητα και τη δυνατότητα αξιοποίησης προγνώσεων αυτού του είδους.

Μετά από το 1998, άλλα ερευνητικά κέντρα δεν κατάφεραν να κάνουν ακριβείς βραχυπρόθεσμες προβλέψεις, αλλά πολλές ομάδες επιστημόνων στον κόσμο καταβάλλουν προσπάθειες για τη μεσοπρόθεσμη έως μακροπρόθεσμη πρόβλεψη σεισμικών κινδύνων, κυρίως για σκοπούς σεισμικού σχεδιασμού.

Το Prenlab πρόκειται επίσης να αποτελέσει αντικείμενο παρουσίασης και επανεξέτασης σε δύο σημαντικές προσεχείς εκδηλώσεις:

- Τη συνεδρίαση της DMSG (Ομάδα Υποστήριξης για τη Διαχείριση των Καταστροφών της επιτροπής για τη δορυφορική παρατήρηση της γης) η οποία θα πραγματοποιηθεί στις Βρυξέλλες από 25 έως 27 Ιουνίου 2001.

- Την επιστημονική συνάντηση πρακτικής εργασίας (workshop) των κοινοτικών συντονιστών που προγραμματίστηκε για τις 5 έως 7 Σεπτεμβρίου 2001.